**GHIDUL APLICANTULUI**

**CONCURS DE GRANT**

**Susținerea acordării asistenței juridice persoanelor de pe malul stâng al râului Nistru prin pilotarea rețelei parajuriștilor**

IMPLEMENTAT PRIN INTERMEDIUL PROIECTULUI

„Construirea păcii durabile și incluzive, consolidarea încrederii  
 și coeziunii sociale pe ambele maluri ale râului Nistru” (PBF)

Iulie 2024

[**I.** **cuprins** 3](#_Toc172294160)

[**II.** **scopul și obiectivele proiectului** 3](#_Toc172294161)

[**III.** **condițiile generale ale proiectului** 4](#_Toc172294162)

[**IV.** **cerințele față de aplicant** 5](#_Toc172294163)

[**V.** **cerințele față de buget** 5](#_Toc172294164)

[**VI.** **criteriile de eligibilitate a proiectelor** 6](#_Toc172294165)

[**VII.** **criterii de evaluare a proiectelor** 6](#_Toc172294166)

[**VIII.** **procedura de aplicare** 7](#_Toc172294167)

[**IX.** **procedura de evaluare și selectare** 8](#_Toc172294168)

# **cuprins**

Perspectivele Republicii Moldova de a avea o pace durabilă, stabilitate și prosperitate comună sunt în continuare afectate de conflictul de pe teritoriul său. La 21 iulie 1992 a fost semnat un acord între Moldova și Rusia privind principiile de soluționare pașnică a conflictului armat de pe malul stâng al Nistrului, dar nu s-a ajuns la o soluționare politică a conflictului. În urma invaziei rusești în Ucraina în februarie 2022, situația s-a deteriorat și mai mult.

O altă provocare în procesul general de soluționare este legată de nivelurile scăzute de interacțiune dintre indivizii și comunitățile de pe malurile opuse ale râului Nistru, ca urmare a celor peste treizeci de ani de conflict prelungit. Luând în considerație activitatea anterioară pe malul stâng al râului Nistru, agențiile ONU pot concluziona că malul stâng rămâne în urma malului drept în ceea ce privește accesul populației la diverse servicii, ceea ce, la rândul său, accentuează discrepanța dintre comunitățile de pe malul stâng și cel drept al râului Nistru. Populația de pe malul stâng, în special grupurile vulnerabile, are o înțelegere limitată cu privire la modul de acces la serviciile publice de bază. Aceasta include servicii care sunt esențiale pentru punerea în aplicare a acordurilor încheiate în cadrul procesului de soluționare a conflictului, cum ar fi apostilarea diplomelor de la instituțiile de pe malul stâng pe malul drept. Accesul limitat la servicii este cauzat de lipsa de informații accesibile cu privire la aceste servicii și de înțelegerea limitată a persoanelor din regiunea transnistreană cu privire la infrastructura instituțională pentru furnizarea de servicii publice pe malul drept.

Prin implementarea proiectului „Construirea păcii durabile și incluzive, consolidarea încrederii și coeziunii sociale în Moldova”, PNUD va urmări să stimuleze accesul persoanelor de pe malul stâng la serviciile sociale disponibile pe ambele maluri, să reducă decalajul existent și, prin urmare, să contribuie la coeziunea socială între comunitățile de pe ambele maluri ale râului Nistru.

# **scopul și obiectivele proiectului**

Scopul proiectului este de a asigura accesul persoanelor de pe malul stâng al râului Nistru la diverse servicii sociale disponibile pe ambele maluri, prin acordarea de asistență juridică primară.

Aceasta va spori accesul persoanelor de pe malul stâng al Nistrului, printre altele, și la serviciile publice oferite pe malul drept. Acestea ar putea fi servicii legate de documentarea populației, servicii de educație și de sănătate, precum și servicii specifice, care au fost dezvoltate pentru populația din regiunea transnistreană în baza discuțiilor din cadrul grupurilor de lucru. De exemplu, în cadrul procesului de reglementare oficială s-a convenit, ca una dintre realizările cheie din ultimii ani, că anumite calificări educaționale obținute pe malul stâng al Nistrului vor putea fi confirmate pe malul drept a râului Nistru. Cu toate acestea, persoanele care au nevoie de aceste servicii, în special cele ce fac parte din grupurile social-vulnerabile, nu cunosc procedurile exacte și cum acestea pot fi accesate.

Scopul urmează a fi atins prin următoarele obiective:

* + - 1. Pilotarea rețele de parajuriști pe malul stâng al râului Nistru.
      2. Consolidarea capacităților profesionale a parajuriștilor de pe malul stâng al râului Nistru.
      3. Asigurarea mentoratului parajuriștilor de pe malul stâng al râului Nistru pe tot parcursul perioadei de implementare a proiectului.
      4. Informarea populației din partea stângă a Nistrului despre existența și importanța serviciului de asistență juridică primară.

**Obiectivul 1. Pilotarea rețelei de parajuriști pe malul stâng al râului Nistru**

În cadrul inițiativei precedente a proiectului ”Construirea păcii durabile și incluzive, consolidarea încrederii și coeziunii sociale în Moldova”, un număr format din 25 persoane din cadrul a 5 ONG-uri amplasate pe malul stâng al râului Nistru, a fost identificat pentru a crea o rețea de parajuriști ce urmează să ofere servicii juridice primare persoanelor, ce locuiesc pe malul stâng al râului Nistru. Ulterior, persoanele identificate au fost instruite în domeniul oferirii asistenței juridice primare. Următorul pas reprezintă pilotarea propriu-zisă a rețelei de parajuriști. Aceasta presupune implicarea parajuriștilor selectați în oferirea de asistență juridică primară către populația de pe malul stâng al Nistrului. Implicarea parajuriștilor se va face prin semnarea parteneriatelor cu ONG-urile selectate de pe malul stâng al Nistrului din care fac parte parajuriștii instruiți. Proiectul urmărește prestarea asistenței juridice primare către cel puțin 1,500 persoane ce locuiesc pe malul stâng al râului Nistru. Pe parcursul pilotării serviciului, vor fi colectate date despre consultările acordate (domeniu, aria de unde provine beneficiarul urban/rural, vârsta, gen, grup vulnerabil, dacă e cazul).

**Obiectivul 2. Consolidarea capacităților profesionale a parajuriștilor de pe malul stâng al râului Nistru**

Acest obiectiv urmează a fi atins prin asigurarea participării a tuturor 25 de parajuriști din stânga Nistrului la sesiuni de instruire suplimentară, inclusiv acele organizate de către PNUD Moldova. Instruirile vor fi ținute de experți atât naționali, cât și internaționali, care vor împărtăși experiența în prestarea serviciilor juridice primare.

**Obiectivul 3. Asigurarea mentoratului parajuriștilor de pe malul stâng al râului Nistru pe tot parcursul perioadei de implementare a grantului**

Un expert sau grup de experți de pe malul drept al râului Nistru vor fi contractați pentru a oferi consultanța continuă parajuriștilor din stânga Nistrului. Expertul sau grup de experți vor sta la dispoziția parajuriștilor din stânga Nistrului și vor facilita identificarea răspunsurilor la solicitările parvenite din partea beneficiarilor de serviciu juridic primar, în cazul în care parajuriștii vor întâmpina dificultăți.

**Obiectivul 4. Informarea populației din partea stângă a Nistrului despre existența și importanța serviciului de asistență juridică primară**

Obiectivul va fi atins prin organizarea evenimentelor de informare a populației despre existența consultanței juridice primare. Suplimentar, vor fi diseminate pliante informative despre cum și unde poate fi accesat acest serviciu.

La fel, se va analiza oportunitatea și posibilitatea invitării mass-mediei, social media, influencerilor din partea stângă a Nistrului la evenimentele de informare.

Pentru acest obiectiv, se va asigura informarea complexă a populației din stânga Nistrului, inclusiv grupurile social-vulnerabile, cu privire la activitatea parajuriștilor și tipurilor de servicii publice de care pot beneficia pe malul drept al râului Nistru.

# **condițiile generale ale proiectului**

Proiectul se va implementa prin intermediul unui grant oferit în valoare de până la 150.000 dolari SUA. Perioada de implementare a proiectului este de 6 luni. Grantul va fi oferit unei organizații non-guvernamentale și non-comerciale înregistrată în conformitate cu legislația națională a Republicii Moldova.

Aplicanții pot participa atât individual, cât și în consorțiu format din cel mult două organizații. Aplicantul trebuie să dețină un cont bancar în lei moldovenești dedicat acestui proiect. Grantul va fi debursat în lei moldovenești la cursul valutar UNORE din data efectuării transferului.

După selectare, Aplicantul va face un parteneriat de colaborare cu ONG-urile din care fac parte parajuriștii selectați din stânga Nistrului pentru oferirea serviciilor juridice primare. Parteneriatul va presupune:

* 1. Susținerea acordării serviciilor oferite de către parajuriști.
  2. Participarea parajuriștilor în procesul de consolidare a capacităților profesionale.
  3. Participarea parajuriștilor în campania de informare.

# **cerințele față de aplicant**

Aplicantul trebuie să corespundă următoarelor cerințe:

* + - 1. Să fie o organizație non-guvernamentală și non-comercială înregistrată în conformitate cu legislația națională a Republicii Moldova.
      2. În cazul unui consorțiu organizația partener (lider) trebuie să fie înregistrată pe malul drept al râului Nistru, iar organizația co-parteneră la consorțiu poate fi atât de pe malul drept, cât și de pe cel stâng al râului Nistru.
      3. Să aibă o experiență de cel puțin 3 ani în domeniul promovării drepturilor omului și/ sau oferirii asistenței juridice.
      4. Să aibă o experiență de cel puțin 3 ani de experiență de colaborare cu instituțiile și organizațiile internaționale.
      5. Nu au fost găsit responsabil de gestionarea incorectă financiară sau profesională gravă, demonstrată prin dovezi recunoscute de PNUD Moldova.

# **cerințele față de buget**

* Bugetul va fi elaborat utilizând Anexa 3.
* Limita maximă a bugetului este de 150,000 dolari SUA.
* Bugetul proiectului trebuie să fie exprimat în dolari SUA.
* Bugetul trebuie să conțină informații clare cu privire la modalitățile de utilizare a fondurilor și o repartizare detaliată a cheltuielilor, separat pentru fiecare organizație implicată.
* Bugetul trebuie să fie realist și eficient din punct de vedere al costurilor.
* Bugetul trebuie să corespundă planului de activitate, așa cum este descris în propunerea de proiect.
* Toate bunurile și serviciile procurate vor fi incluse la valoarea fără TVA.
* În cadrul consorțiului, nici organizația parteneră (lider), nici organizația co-parteneră nu poate deține în gestiune mai mult de 70% din bugetul total.

Printre costurile eligibile se numără:

* Costurile pentru prestarea asistenței juridice primare oferite de către parajuriști.
* Costurile administrative ale proiectului suportate atât de către aplicant, cât și ONG-urile din stânga râului Nistru (remunerarea personalului responsabil de managementul proiectului, servicii de telecomunicații, servicii de chirie și serviciile comunale, comisioane bancare) nu trebuie să depășească 25% din bugetul propus al proiectului și trebuie să fie bine argumentate.
* Costurile pentru experți, consultanți și formatori.
* Costurile pentru prestatorii de servicii în vederea furnizării serviciilor atât organizațiilor implementatoare, cât și celor beneficiare.
* Costurile de transport (închirierea mijloacelor de transport, combustibil, transport pentru participanți etc.)
* Costurile ce țin de informarea populației din partea stângă a Nistrului despre existența și importanța serviciului de asistență juridică primară.
* Costurile pentru achiziționarea de consumabile și alte materiale necesare pentru implementarea proiectului, inclusiv pentru organizarea evenimentelor de instruire.
* Costurile pentru evenimente (catering, cazare, multiplicare, imprimare, interpretare și traducere etc.).
* Alte costuri justificate corespunzător, care sunt necesare pentru implementarea eficientă a proiectului.

Costurile care nu sunt eligibile:

* Costurile efectuate înainte de semnarea acordului de grant (inclusiv cheltuielile legate de depunerea proiectului).
* Amenzi și penalități.
* Activități deja acoperite financiar de un alt program de finanțare.
* Costurile pentru echipamente IT.
* Sponsorizare individuală pentru participarea la ateliere de lucru, seminare și conferințe.
* Burse de studii individuale.
* Acoperirea costurilor actuale ale unei organizații, cu excepția cazului justificat, în care acestea sunt în mod clar legate de obiectivele proiectului.
* Costurile pentru achiziționarea sau producerea de băuturi alcoolice, articole din tutun, muniții, produse de lux și alte bunuri interzise în baza reglementărilor ONU, inclusiv cele legate de organizarea jocurilor de noroc;
* Pierderi datorate diferenței de curs valutar.

# **criteriile de eligibilitate a proiectelor**

Proiectele depuse vor fi supuse unei analize de eligibilitate conform următoarelor criterii:

* + - 1. Proiectul este depus de către o organizație non-guvernamentală și non-comercială înregistrată în conformitate cu legislația națională a Republicii Moldova.
      2. Limita maximă a bugetului proiectului este de 150,000 dolari SUA.
      3. Perioada de implementare a proiectului este de 6 luni din momentul semnării acordului de grant.
      4. Costurile administrative ale proiectului nu trebuie să depășească 25% din bugetul propus al proiectului.
      5. Existența unui acord de parteneriat în cazul dacă aplicantul este un consorțiu.
      6. Proiectul este depus de către o organizație care satisface cerințele față de aplicant.

# **criterii de evaluare a proiectelor**

Propunerile de proiect care vor fi identificate că eligibile vor fi supuse unui proces de evaluare în conformitate cu următoarele criterii:

|  |  |  |  |
| --- | --- | --- | --- |
| **Criterii de evaluare** | **Descriere** | **Punctajul maxim** | **Ponderea**  **%** |
| Structurarea și descrierea proiectului | Proiectul propus este clar descris. Există un cadru logic între acțiunile propuse. Planul de acțiuni bine definit este strâns corelat cu bugetul. Potențialele riscuri sunt identificate și acțiunile de diminuare a impactului sunt clar definite. | 35 | 30% |
| Impactul proiectului | Indicatorii de determinare a impactului proiectului sunt bine definiți. Metoda de colectare a indicatorilor de impact este clar descrisă. | 30 | 30% |
| Sustenabilitatea proiectului | Propunerea de proiect prezintă acțiuni ce asigură continuitatea oferirii serviciului de consultanță juridică primară după finalizarea proiectului. Acțiunile propuse sunt fiabile. | 20 | 20% |
| Aria de acoperire a proiectului | Nivelul de acoperire a serviciului oferit din suprafața totală a regiunii din partea stânga a Nistrului | 10 | 10% |
| Experiența echipei de proiect | Personalul proiectului dispune de calificări suficiente și expertiză pentru activitățile proiectului, inclusiv în domeniul asistenței juridice primare. | 5 | 10% |
| **Total** |  | **100** | **100%** |

# **procedura de aplicare**

Organizațiile interesate vor prezenta un pachet de documente, care va include:

* **Formularul de aplicare,** semnat de reprezentantul Aplicantului sau în cazul consorțiului de reprezentanții ambelor organizații partenere (Anexa 1).
* **Descrierea proiectului** conform formularului (Anexa 2).
* **Bugetul** proiectului, semnat de reprezentantul Aplicantului sau reprezentanții consorțiului (Anexa 3).
* Copia **certificatului de înregistrare** pentru Aplicant, iar in cazul consorțiului doar pentru organizația lider.
* Copia **statutului** pentru Aplicant, iar in cazul consorțiului doar pentru organizația lider.
* **Acordul de parteneriat**, în cazul consorțiului.
* **CV-urile** echipei de management al proiectului.În cazul consorțiului, al echipei de management din cadrul ambelor organizații.

Formularul de aplicare și anexele sunt postate pe site-ul PNUD în Moldova (<https://sc.undp.md/viewtenders2/>). Aceste documente pot fi obținute și prin transmiterea unei solicitări către Marcel Blanuța la următoarea adresă de e-mail: [marcel.blanuta@undp.org](mailto:marcel.blanuta@undp.org).

Dosarul de aplicare la concurs va fi transmis în format electronic prin e-mail la adresa [marcel.blanuta@undp.org](mailto:marcel.blanuta@undp.org). Termenul limită de aplicare este **23 August 2024, ora 18:00**. Subiectul mesajului ”Piloting Paralegals”. Documentele din dosarul de aplicare trebuie sa fie în formatul PDF, cu excepția bugetului care va fi in formatul .xlsx.

Cererile de aplicare transmise prin orice alte mijloace vor fi respinse. Dosarele incomplete sau cele prezentate după termenul limită stabilit nu vor fi examinate. Cererile transmise prin e-mail nu trebuie să depășească 20 MB. Cererile mai mari de 20 MB vor fi împărțite în mai multe mesaje, iar în subiectul fiecărui mesaj, pe lângă „Piloting Paralegals”, trebuie să se indice „part x from y – *Denumirea organizației*”. De exemplu daca dosarul va fi remis prin intermediul a trei mesaje, atunci primul mesaj va avea subiectul ”Piloting Paralegals 1 from 3 – *Denumirea organizației*”, iar ultimul mesaj ”Piloting Paralegals 3 from 3– *Denumirea organizației*”.

Solicitările de clarificări cu privire la aplicare pot fi remise la adresa de email: [marcel.blanuta@undp.org](mailto:marcel.blanuta@undp.org).

# **procedura de evaluare și selectare**

Evaluarea proiectelor se va face de o comisie de selectare a proiectului. Comisia va evalua aplicațiile primite trecând prin două etape:

Etapa I: Verificarea eligibilității aplicației. Această etapă presupune dar nu se limitează la: (a) verificarea corespunderii eligibilității proiectului cu criteriile menționate anterior; (b) prezentarea completă a dosarului; (c) veridicitatea informației prezentate în dosar. Aplicațiile incomplete, eronate sau care nu îndeplinesc criteriile de eligibilitate vor fi excluse din concurs. La final se va elabora o lista cu organizațiile ce trec la etapa a doua, iar cele eliminate vor fu anunțate.

Etapa II: Evaluarea propunerilor de proiect ale organizațiilor, ce au trecut în etapa II. Evaluarea se va face în corespundere cu criteriile de evaluare menționate supra, acordând punctajul corespunzător. Aplicantul care va acumula cel mai mare punctaj va fi anunțat câștigător. La final, organizațiile din etapa respectivă vor fi anunțate despre decizia comisiei de evaluare.